### Beslutninger:

Forslaget blev på byrådsmødet den 17. august 2022 henvist til Magistraten med henblik på at indgå i budgetdrøftelserne for 2023.

###

Motivering

Frikommuneforsøg har siden 2012 været en del af regeringens samarbejde med kommuner om afbureaukratisering, effektivisering og bedre styring i den kommunale sektor. Formålet med Frikommuneforsøg var at afprøve nye måder at gøre tingene på i den offentlige sektor med henblik på at finde mere effektive løsninger, der kan sikre mere kvalitet for pengene og/eller mere tid til kernevelfærden i kommunerne. VIVE er i gang med at evaluere ordningen og kommer med deres midtvejsevaluering til november. De foreløbige resultater fra ældre-, folkeskole- og dagtilbudsområdet viser, at medarbejderne oplever mere frihed til selv at bestemme og indrette deres hverdag. Det fremhæves hvordan aftalerne gør det til en faglig vurdering af medarbejderen eller den lokale leder, når der skal gives hjælp til en ældre borger eller skabes nye initiativer i skoledagen. Overordnet set er det også gjort lettere at inddrage målgrupperne (børn, unge, ældre) i det daglige arbejde, frem for ren diktering oppefra.

Det er ikke kun Staten, der indfører bureaukrati og laver retningslinjer for medarbejderne. I kommunalt regi er der også mange eksempler på et rigidt regelsystem, hvor forvaltningen presses til at udføre ineffektive, selvmodsigende eller unødvendige handlinger. Der er ikke noget til hinder for, at frikommuneordningen kan implementeres på en mindre skala, hvor kommunen sætter forvaltningen “fri” på et område. Dette er dog umiddelbart ikke forsøgt i andre kommuner endnu. Med [adresse] har byrådet besluttet at sætte borgeren før systemet og afprøve nye veje til at lykkes med dette. Det vil derfor være oplagt at igangsætte et friforvaltningsforsøg i [adresse], inspireret af frikommuneordningen.

Forslag

Det foreslås derfor, at byrådets partier drøfter følgende som tema til budgetforhandlingerne:

1) Kan [adresse] indføre et forsøg med friforvaltning, inspireret af den nationale model for frikommuner, hvor der gives mulighed for at afvige kommunalt besluttede regler og krav?

2) [adresse] har ansøgt om at blive frikommune på beskæftigelsesområdet. Det er dog kun 4 kommuner, som bliver tildelt status som frikommune. I tilfælde af, at [adresse] ikke bliver valgt til frikommune ønsker vi drøftet, hvorledes ambitionerne med ansøgningen kan blive videreført i kommunalt regi som friforvaltningsforsøg.

Hvis at 1 er muligt, foreslås følgende model:

3) Forvaltningerne i MSO, MSB og MBU gives mulighed for at ansøge om projekter, hvorfra op til 10 udvælges til en 2-årig forsøgsperiode

4) Efter de 2-år evalueres forsøget, hvorefter byrådet kan beslutte at fortsætte eller droppe ordningen.

Finansiering

Forslaget vil umiddelbart medføre en ekstra udgift til ansøgningsrunden og opfølgning, som foreslås afholdt inden for Borgmesterens Afdelings rammer. Alternativt kan der afsættes et mindre beløb fra eventuelt økonomisk råderum. Besparelser eller merudgifter fra de enkelte forsøg holdes i de enkelte forvaltninger og/eller decentrale enheder. Skulle der være nogle af de afholdte forsøg, der senere permanentgøres, indgår fremadrettede besparelser eller udgifter i budgetforhandlingerne.

På vegne af byrådsgruppen for Det Konservative Folkeparti.

Bettina Friis